Ladislav Fízik

PhDr. Ladislav Fízik, PhD. (* 19. august 1954, Banská Bystrica – † 13. jún 2016, Horné Mladonice) bol slovenský politik rómskej národnosti. Bol predsedom Rómskej iniciatívy za spolunažívanie v Slovenskej republike, Strany rómskej koalície v Slovenskej republike aj Politického hnutia Rómov na Slovensku – ROMA. V roku 2013 sa neúspešne uchádzal o post predsedu Banskobystrického samosprávneho kraja.

Životopis 
Ladislav Fízik sa narodil 19. augusta 1954 v Banskej Bystrici. V rokoch 19691971 absolvoval na Lesníckom odbornom učilišti v Banskej Štiavnici odbor lesiar. V štúdiu pokračoval v rokoch 19721974 na dvojročnej dôstojníckej škole v Holešove a v rokoch 19841989 na Vojenskej politickej akadémii Klementa Gottwalda v Bratislave.

Fízik pracoval v rokoch 19711972 ako lesník v Lesnom závode vo Zvolene. Od roku 1974 do roku 1990 pracoval na Federálnom ministerstve vnútra ČSSR. V roku 1990 začal podnikať. Bol predsedom klubu rómskych podnikateľov v SR.

Bol zástupcom riaditeľky a neskôr riaditeľom Ústavu rómskych európskych štúdií v Banskej Bystrici. Od roku 2001 až do smrti taktiež pôsobil v rôznych funkciách v občianskom združení Parlament Rómov SR.

Politická kariéra 
V roku 1994 ako jeden z rómskych lídrov uzavrel dohodu s Demokratickou úniou, za ktorú kandidoval do NR SR. V roku 1996 stál pri založení rómskej politickej strany Rómska inteligencia za spolunažívanie v Slovenskej republike (RIS), ktorej sa stal v roku 1998 predsedom. Následne uzavrel za RIS dohodu s SDK, ktorá mala Rómom zabezpečiť po víťazstve SDK vo voľbách posty v štátnej správe. Po voľbách však vznikli v RIS rozkoly ohľadom nominácie šéfa nového Úradu splnomocnenca vlády pre rómske komunity. Fízik požadoval post pre seba, uchádzal sa oň aj podpredseda RIS Tibor Loran, no nakoniec sa ním stal Vincent Danihel, vtedajší predseda Slovenského helsinského výboru. Rómska inteligencia za spolunažívanie v Slovenskej republike sa v roku 1999 premenovala na Rómsku iniciatívu Slovenska. Kvôli sporu o úrad splnomocnenca vlády sa nakoniec v roku 2000 pôvodná strana Rómska inteligencia (od 1999 RIS) rozpadla na dva subjekty – Fízik vytvoril novú stranu, ktorú pomenoval názvom, ktorý využívala pôvodná strana do roku 1999 – Rómska inteligencia za spolunažívanie v Slovenskej republike (neskôr RIZS; od roku 2001 SRK SR a od roku 2006 JEDNOTNÉ SLOVENSKO) a skupina okolo Lorana a Alexandra Patkolóa ostala v Rómskej iniciatíve Slovenska, ktorá sa stala právnym nástupcom pôvodnej strany.

V roku 2001 sa stal predsedom sociálno-liberálnej Strany rómskej koalície v Slovenskej republike, ktorá chcela integrovať rómske strany na Slovensku s cieľom emancipácie a spolunažívania Rómov so Slovákmi. Kvôli tomu bol odvolaný z postu predsedu v OZ Parlament Rómov SR V roku 2002 založil Politické hnutie Rómov na Slovensku – ROMA, ktorého bol predsedom. ROMA vznikla uzavretím dohody medzi Fízikovou SRK SR, Rómskou občianskou jednotou (ROJ) a Stranou sociálnej demokracie Rómov na Slovensku (SSDR). ROMA neuspela, získala 6 234 hlasov (0,21 %), čo bolo menej ako konkurenčná Rómska občianska iniciatíva spolupracujúca s HZDS (8 420 hlasov; 0,29 %).

Fízik sa stal v roku 2007 poradcom bývalého predsedu SNS Jána Slotu, za čo bol neskôr kritizovaný pre Slotov postoj k Rómom. V roku 2013 kandidoval vo voľbách do VÚC ako nominant Agrárnej strany vidieka na post predsedu Banskobystrického samosprávneho kraja. Označil sa vtedy za „rómskeho Obamu“ a vyzýval na súboj kandidáta ĽSNS Mariana Kotlebu. Vo voľbách získal 2 521 hlasov (2,05 %), skončil na 6. mieste a do druhého kola nepostúpil.

Zomrel v Horných Mladoniciach v okrese Krupina 13. júna 2016 na infarkt vo veku 61 rokov. Pohreb mal 16. júna 2016 vo Zvolene-Môťovej.

Osobný život 
Fízik bol ženatý, mal tri deti.

Referencie 

Osobnosti z Banskej Bystrice
Slovenskí politici
Slovenské osobnosti rómskeho pôvodu
Absolventi Vojenskej politickej akadémie Klementa Gottwalda v Bratislave